Юбилейм теухуа тхылъыщIэ
Къэбэрдей-Балъкъэрым и къэрал властым законхэр къыдэзыгъэкI и орган нэхъыщхьэр илъэс 75-рэ, Къэбэрдей-Балъкъэр Республикэм и Парламентыр илъэс 20 щрикъум ирихьэлIэу тхылъыщIэ ягъэхьэзыращ.
Ар Къэбэрдей-Балъкъэр Республикэм парламентаризмэр зэрыщызэтеувам тепсэлъыхь икIи юбилей Iуэхухэм ехьэлIа етIуанэ къыдэкIыгъуэщ. Илъэситху япэкIэ Котляровхэ я тхылъ тедзапIэм къыщыдэкIауэ щытащ «Республикэм хуэфащэ лъагапIэ» тхылъышхуэр. Абы щызэхуэхьэсат архивхэм къыхахыжа документу, сурэту республикэм законхэр къыдэзыгъэкI и орган нэхъыщхьэм и зыужьыныгъэм и лъэхъэнэхэм щыхьэт ятехъуэхэр.
2013 гъэм къыдагъэкIыну тхылъым а Iуэхум адэкIэ пещэ. Редколлегием хэтхэр зэман кIыхькIэ зэлэжьа мы къыдэкIыгъуэм къыщыгъэлъэгъуащ Къэбэрдей-Балъкъэр Республикэм и Парламентым, абы и комитетхэм зэфIагъэкIхэр, нэгъуэщI щIыналъэхэм я хабзэубзыху органхэм зэрадэлажьэр, нэгъуэщI куэди.
Тхылъыр къыдэгъэкIынымкIэ жэуап зыхь, Къэбэрдей-Балъкъэр Республикэм и Парламентым и УнафэщIым и къуэдзэ Саенкэ Татьянэ къызэрыджиIамкIэ, тхылъым IыхьэщIэ хагъэуващ Къэбэрдей-Балъкъэр Республикэм и Парламентым и деж щыIэ ЩIалэгъуалэ палатэм, абы иригъэкIуэкI лэжьыгъэм теухуауэ. Апхуэдэу тхылъым хагъэхьэну я мурадщ республикэм и Совет Нэхъыщхьэм, Къэбэрдей-Балъкъэр Республикэм и Парламентым я хэхыгъуэ псоми я унафэщIу щытахэм, депутатхэм я биографие кIэщIхэр, бжыгъэ зэмылIэужьыгъуэхэр, Парламентым и паспортыр.
КъБР-м и Парламентым и пресс-IуэхущIапIэ.
